Document ID: 32000D0462

Απόφαση της Επιτροπής
της 12ης Ιουλίου 2000
όσον αφορά το υγειονομικό πιστοποιητικό για τις εισαγωγές μελισσών/κυψελών, βασιλισσών και εργατριών
[κοινοποιηθείσα υπό τον αριθμό Ε(2000) 1966]
(Κείμενο που παρουσιάζει ενδιαφέρον για τον ΕΟΧ)
(2000/462/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/65/ΕΟΚ του Συμβουλίου, της 13ης Ιουλίου 1992, η οποία καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα 1 του παραρτήματος Α της οδηγίας 90/425/ΕΟΚ(1), όπως τροποποιήθηκε τελευταία από την απόφαση 95/176/ΕΚ(2), και ιδίως τα άρθρα 17 και 18,
Εκτιμώντας τα ακόλουθα:
(1) Οι τρίτες χώρες από τις οποίες τα κράτη μέλη επιτρέπουν τις εισαγωγές μελισσών/κυψελών ή βασιλισσών (με τις εργάτριες) πρέπει να καθοριστούν σύμφωνα με τις απαιτήσεις της οδηγίας 92/65/ΕΟΚ. Η άδεια αυτή πρέπει να καλύπτει κάθε τρίτη χώρα.
(2) Για τις εισαγωγές στην Κοινότητα μελισσών/κυψελών, βασιλισσών και των εργατριών τους, πρέπει να θεσπιστεί υγειονομικό πιστοποιητικό σύμφωνα με τις απαιτήσεις της οδηγίας 92/65/ΕΟΚ.
(3) Πρόσθετα υγειονομικά μέτρα πρέπει να λαμβάνονται, εφόσον απαιτείται, σε περίπτωση εμφάνισης νέων ή εξωτικών νόσων.
(4) Η οδηγία 96/93/ΕΟΚ του Συμβουλίου(3) θεσπίζει τους κανόνες πιστοποίησης που απαιτούνται για τη διασφάλιση της αξιοπιστίας της πιστοποίησης και την πρόληψη της απάτης. Πρέπει επίσης να διασφαλιστεί ότι οι κανόνες και οι αρχές που εφαρμόζουν οι αρχές πιστοποίησης τρίτων χωρών παρέχουν εγγυήσεις τουλάχιστον ισοδύναμες προς αυτές της παρούσας οδηγίας.
(5) Δεδομένου ότι θεσπίζεται νέο καθεστώς πιστοποίησης, πρέπει να προβλεφθεί μια χρονική περίοδος για την εφαρμογή του.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη επιτρέπουν την εισαγωγή μελισσών (Apis mellifera)/κυψελών, βασιλισσών και εργατριών από οποιαδήποτε τρίτη χώρα μόνον εφόσον παρέχονται οι εγγυήσεις που προβλέπονται στο υγειονομικό πιστοποιητικό που αντιστοιχεί στο υπόδειγμα του παραρτήματος της παρούσας απόφασης.
Άρθρο 2
Η παρούσα απόφαση εφαρμόζεται από την 1η Νοεμβρίου 2000.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 12 Ιουλίου 2000.

Labels: 0
3
5
6